د علي وزیر په درېیمه مقدمه کې هم ضمانت منظور شو
د جنوبي وزيرستان نه د قومي اسمبلۍ غړي او پښتون ژغورنې غورځنګ مخکښ علي وزير په درېمه مقدمه کې ضمانت منظور کړی شو، په څلورمه مقدمه کې يې د ضمانت په خواست اورېدنه روانه ده په 19م جولايۍ به يې اورېدنه کيږي، نوموړي ته له دې وړاندې د پاکستان سپريم کورټ او د سيند هايکورټ په دوه مقدمو کې ضمانتونه ورکړي دي.
د علي وزير وکیل قادر خان اېډوکېټ نن د جمعې په ورځ [15 جولايۍ] وي او اې ډيوه ته وويل، د ترهګرۍ ضد 15م نمبر عدالت د علي وزير ضمانت د پينځه لکه روپو په مچلکې سره منظور کړو. هغه وويل د علي وزیر پرضد څلورمه مقدمه د ترهګرۍ ضد 12م نمبر عدالت کې روانه ده په 19م جولايۍ به یې د ضمانت په خواست اورېدنه کيږي. هغه زياته کړه هيله ده عدالت په راتلونکې نېټه په دغه مقدمه کې هم د ضمانت په خواست فېصله واوروي. علي وزير ته چې نن په کومه مقدمه کې ضمانت ورکړی شوی په دې مقدمه کې د علي وزير د ضمانت په خواست د کراچۍ د ترهګرۍ ضد دوېم نمبر عدالت په دوېم جون فېصله محفوظ کړې وه او په 23 جون يې د فېصلې اورولو ویلي وو، خو په ياده نېټه دا فېصله نه وه اورول شوې او بيا يې د 28 جون نېټه پکې ورکړی شوې وه، خو بيا دغه مقدمه د ترهګرۍ ضد 15م نمبر عدالت ته منتقل کړی شوې وه. د علي وزیر او د پي ټي اېم د مشرانو پرضد دغه مقدمه په کال 2019 کې د کراچۍ د سهراب ګوټ په تاڼه کې درج شوې وه د روان کال د فرورۍ په میاشت کې په ياده مقدمه کې د کراچۍ د ترهګرۍ ضد دوېم نمبر عدالت د علي وزيرد ګرفتارولو حکم کړی وو علي وزير ته له دې وړاندې د پاکستان سپريم کورټ او سيند هايکورټ په دوه مقدمو کې ضمانتونه ورکړي وو. په علي وزیر ته چې سيند هايکورټ په کومه مقدمه کې ضمانت ورکړی، دغه مقدمه په کال 2018 کې د علي وزير او هغه سره د نورو کسانو پرضد د کراچۍ په شاه لطيف ټاون تاڼه کې هغه وخت جوړه شوې چې دوی د پي ټي اېم د جلسې دپاره کمپاين کولو په دې مقدمه کې په علي وزير فرد جرم لګول شوی، او د کراچۍ د ترهګرۍ ضد لسم نمبر عدالت پکې په 15 فرورۍ د هغه د ضمانت خواست رد کړی وو علي وزیر په لومړي ځل د کال 2020 د دسمبر د مياشتې راهسې د پي ټي اېم د مشرانو پرضد جوړه مقدمه کې د کراچۍ په مرکزي زندان کې بندي کړی شوی وو، په کومه مقدمه کې چې سپريم کورټ د تير کال د نومبر په 30 د هغه ضمانت منظور کړی وو دغه مقدمه چې په کراچۍ کې د پي ټي اېم د شپږم دسمبر 2020 د جلسې وروسته درج شوې، په ياده مقدمه کې تور لګولی شوی چې جلسې ته وېنا کوونکو د رياست او رياستي ادارو پرضد د کرکې او شر ډکې وېناګانې کړې وې د علي وزیر پرضد چې د کال 2020 مقدمه په عدالت کې روانه وه، د دغه مقدمې د اورېدنې په مهال د کال 2018 په مقدمه کې د هغه ګرفتاري تېر کال د جون په مياشت کې ښودل شوې او د کراچۍ د ترهګرۍ ضد په لسم نمبر عدالت کې پرې بيا دغه مقدمه روانه وه او د کال 2018 د مقدمې د اورېدنې په مهال د هغه په بله مقدمه کې ګرفتاري ښکاره کړی شوې وه، دغه بله مقدمه د پي ټي اېم د مشرانو پرضد په کال 2019 کې د سهراب ګوټ په تاڼه کې درج شوې وه په ياده مقدمه کې د پي ټي اېم يو فعال عالمزېب مسيد نيول شوی او بيا د کراچۍ د ترهګرۍ ضد عدالت د عالمزېب مسيد د ضمانت خواست رد کړی او په 16 ستمبر 2019 سپريم کورټ د هغه ضمانت منظور کړی وو، نن په دغه مقدمه کې عدالت د علي وزیر ضمانت منظور کړو. د علي وزير پرضد چې اوس کومه مقدمه روانه ده او په 19 جولايۍ يې د ضمانت په خواست د ترهګرۍ ضد 12نمبر عدالت کې اورېدنه کیږي، دا مقدمه هم د کال 2018 د مې په مياشت کې د کراچۍ د بوټ بېسن په تاڼه کې درج کړی شوې وه. ياده مقدمه د پي ټي اېم د کراچۍ د کال 2018 د جلسې دپاره د روان کمپاين په مهال جوړه کړی شوې وه، او د پي ټي اېم د يو پروګرام حواله پکې ورکړی شوې چې علي وزیر ورته په وېنا کې د رياست پرضد خبرې کړې وې دا مقدمه د تېر میاشتې جون په لومړو کې راښکاره کړی شوې وه. د علي وزير د خوشي کولو دپاره پي ټي اېم د روان کال د فرورۍ د 13 نه تر اتم مارچ پورې د سيند اسمبلۍ مخې ته احتجاجي پرلت کړی وو، دغه پرلت وروسته له هغې د يوې مياشتې دپاره ځنډول شوی چې د پي ټي اېم مشر منظور پشتين ویلي سيند حکومت ورسره مذاکرات کړي او د دوی د غوښتنو منلو باور يې ورکړی دی فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.